দিল্স লক্ষীন্দ্র সিংহ

দিল্স লক্ষীন্দ্র সিংহ গিরকর জরম ১৯৫৭ খ্রীস্টব্দর ১৫ সেপ্তেম্বর অসমর করিমগঞ্জ জেলার দুল্লভছড়ার কৃষ্ণনগরে। পুরা নাংহান লক্ষীন্দ্রকুমার সিংহ,দিল্স লক্ষীন্দ্র সিংহ নাঙে গিরকে লেখালেখি করের। কবিতা, গল্প, প্রবন্ধ, নাটক - বিষ্ণুপ্রিয়া মণিপুরী ঠারর সাহিত্যর প্রায় হাবি শাখাত গিরক এগোর বিচরন। নিজর ঠারহান বিষ্ণুপ্রিয়া মণিপুরীর বারে গিরকে বাংলা, অসমিয়া বারো ইংরেজীলো সাহিত্যচর্চা করের।

গিরকর পিতৃদেব স্বর্গীয় শ্রীযাদব সিংহ নাঙজাদা বাসক-শিল্পীগো বারো জেঠা বেয়ক শ্রীব্রজকুমার সিংহ (পচা অজা) বিষ্ণুপ্রিয়া মণিপুরি সমাজর স্বনামধন্য ইসালপাগো। গিরকে ১৯৮৭ সালে গৌহাটি বিশ্ববিদ্যাণয়েত্ত গিরকে ইংরেজী সাহিত্যলো স্নাতকোত্তর ডিগ্রী পেইল। অসম রাস্ট্রভাষা প্রচার সমিতিয়ে গিরকরে হিন্দিত 'বিশারদ' উপাধি দেসিলা। দিল্স লক্ষীন্দ্র সিংহ বিষ্ণুপ্রিয়া মণিপুরী কাব্য বারো সামাজিক আন্দোলনর নিঙে হঙকরা দিল্স নাঙর সংগঠন উহার রূপকার আগো। গিরক বিষ্ণুপ্রিয়া মণিপুরী রাইটার্স ফোরামর প্রতিষ্ঠাতাগো বারো বর্তমানে সংগঠন এহান সভাপতি পদফামে আছে। এছাড়া গিরক সর্বভারতীয় বহুভাষী সংগঠন 'সাহিত্য ভারতী'র লগে যুক্ত আছে।

ডান|থাম্ব|দিল্স লক্ষীন্দ্র সিংহ, ঘর-গিথানক অনিতা সিংহর লগে

কবিতা , গল্প, প্রবন্ধ, নাটক, গবেষনা সাহিত্যর প্রায় হাবি শাখার বিচরন থাইলেও গিরক মুলত কবিগো হিসাবে জনপ্রিয়তা পাসে। এবাকা পেয়া কবিতার লেইরিক নুকেলেসেতা দশহান। পয়লা কাব্যগ্রন্হহান 'থরো' বিষ্ণুপ্রিয়া মনিপুরি সাহিত্যাঙ্গনে সাড়া বেলাসিল। অইতার পিসে পিসে না কাদি তি লোগতাক, মণি বিসারেয়া বারো কতহান কবিতা, খঙচেল, হুনমানুর হপন, ইমালাম এসাদে কাব্যগ্রন্থ এতালো কাব্যপ্রেমী মানুর মন জয় করেসিল। কবিতার ফর্ম বারো ছন্দলো পরীক্ষা-নিরীক্ষা করিয়া গেসেগা মালতি- রাহাল, দিক মিলনর এলা কাব্য এতাত। পয়লার গল্পর সংকলনহান 'হুরু য়ারি' ছাপা অসিলতা ২০০৯ সালে। গিরকর লেংকরা নাটর বিতরে কল্লিং, নিদান বারো এরে হে টেইপাং উল্লেখযোগ্য। এতারমা "কল্লিং" নাটক এহার য়ারিহানলো বিষ্ণুপ্রিয়া মণিপুরী ঠারে সিনেমা হংকরানি অসে। গিরকে বিষ্ণুপ্রিয়া মণিপুরি সাহিত্যর গজে আবকচা প্রবন্ধ নিবন্ধ ইকরেসে। বিষ্ণুপ্রিয়া মণিপুরী সাহিত্যর ইতিহাস বারো বিষ্ণুপ্রিয়া মণিপুরী পত্রিকার য়ারিলো গিরকর প্রবন্ধ উতার মূল্য নিয়াম। অনুবাদ সাহিত্যরমা 'সফোক্লিসর আন্তিগোনে' বারো 'এলিয়টর ওয়েস্টল্যান্ড' সমালোচকর নজর কাড়লাসে। এতাবাদে গিরকে আমার লোকসাহিত্যর য়ারি খমকরিয়া ঔতা ইংরেজী ঠারে অনুবাদ করেসে। ২০১১ সালে বাংলাদেশর পৌরিত্ত গিরকর Treasury of Bishnupriya Manipuri Folk Tales ( Vol-1) লেরিক এহান ফঙসিল।


দিল্স লক্ষীন্দ্র সিংহ সাহিত্যর লগে লগে সংস্কৃতি ক্ষেত্রতৌ অবদান থয়া যারগা। এলা লেংকরের বারো নিজেউ এলার শিল্পী আগো। প্রকাশিত অডিও ক্যাসেট বরন ডাহানির এলা, বর দেই বর দেই, আশার নৌ'গ, ও সেনারেই, কাঙর পালির এলা।

 ওয়েব মিলাপ 
 দিল্স লক্ষ্মীন্দ্র সিংহর কবিতা

থাক:বিষ্ণুপ্রিয়া মণিপুরী সাহিত্যিক